《和后村明皇按乐图歌》
宋代·林希逸

芙蓉帐暖春觉迟，玉笛真人恣荒嬉。弄权宰相杨与李，老奴将军专北司。

延秋门外目未睹，宫中但教霓裳舞。薛王沉醉寿王醒，天公自击催花鼓。

锦鸡索斗金笼疏，宝马登床伶走趋。只愁海棠睡不足，肯信渔阳有反书。

青娥阿㜮发种种，海上依然髻斜拥。游魂血污纵得归，不伴君王行蜀陇。

周郎此笔妙殊常，琛台初见惜匆忙。重来把玩转烛许，十年去我春堂堂。

按图雅欲谈遗事，西墅无人谁考异。少公锦卷长公题，共说少公各挥泪。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。